ไฟแนนซ์ทูเดย์
โดน...ภูคา
27 ม.ค. 2560

โดน...ภูคา
ตอนนี้พนักงานแบงก์รัฐ ที่ตรากตรำทำงานตามนโยบายรัฐสารพัดเรื่อง ต่างพากันยิ้มน้อยยิ้มใหญ่ เพราะหลายที่เริ่มเคาะตัวเลขโบนัสออกมาแล้ว ที่นำโด่งคือ ธนาคารอาคารสงเคราะห์ (ธอส.) ซึ่ง ฉัตรชัย ศิริไลเอ็มดี ธอส. แย้มว่าน่าจะแจกโบนัสได้สูงถึง 6-7 เดือน ตามมาด้วย ชาติชาย พยุหนาวีชัย ผู้อำนวยการธนาคารออมสิน คาดว่ายังคงรักษาระดับการจ่ายโบนัสที่ 5 เดือน บวกลบได้
ส่วนธนาคารเพื่อการเกษตรและสหกรณ์การเกษตร หรือ ธ.ก.ส. ต้องรอลุ้นสิ้นปีบัญชี 2559 ในปลายเดือน มี.ค. 2560 นี้ว่า ลักษณ์ วจนานวัช จะจัดโบนัสให้พนักงานก่อนหมดวาระในปีนี้ได้ที่ 6-7 เดือน คล้ายของเดิมหรือไม่
ด้าน มงคล ลีลาธรรม เอ็มดี ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) แย้มว่า ปีนี้มีลุ้นจะหลุดจากแผนฟื้นฟูในไตรมาสแรก แหมมีผลงานดีๆ แบบนี้ ทางสำนักงานคณะกรรมการนโยบายรัฐวิสาหกิจ (สคร.) น่าจะยอมไฟเขียวจ่ายโบนัสที่ 2 เดือนได้